35. schôdza NR SR - 9.deň - B. popoludní
Dátum: 2025-06-10
Poslanec: Kolíková, Mária (SaS)
Druh vystúpenia: Vystúpenie v rozprave

2. Ďakujem veľmi pekne, pán predsedajúci, za slovo. Vážené pani poslankyne, vážení páni poslanci, predkladám tu návrh, návrh zákona, ktorý je novelou Trestného poriadku. Napriek tomu, že v sále sa dajú napočítať poslanci na prstoch viac ako jednej ruky, aj tak to považujem za zmysluplné povedať, prečo navrhujem takýto, takúto novelu, prečo ju navrhujem teraz, keď sme v opozícii a má malú šancu, aby takýto návrh prešiel a čo je vlastne jeho podstatou. Tento návrh reaguje na prepustenie Dušana Kováčika na slobodu rozhodnutím ministra spravodlivosti a budem ho tu predkladať, takýto návrh, na zmenu zákona, pretože určite zákonodarca, keď pripravoval trestný proces v paragrafom znení a dával priestor ministrovi spravodlivosti, aby rozhodoval o jednak podávaní dovolaní a dával mu možnosť prepustiť osobu na slobodu, vlastne kým padne rozhodnutie o dovolaní, určite nemyslel na takýto prípad. Nemyslel na taký prípad preto, pretože dovolanie je mimoriadny opravný prostriedok. To znamená, že daná osoba, ktorá je stíhaná, keď sa rozhodne, v prvom stupni rozhodne prvý súd o tom, že je vinná, rozhodne na základe odvolania druhý súd, že je vinná, prípadne dôjde priebežne k zrušeniu toho rozhodnutia, vráteniu toho rozhodnutia. To znamená, že je tu skutočne obrovský priestor na to, aby akékoľvek námietky, ktoré má osoba, ktorá je stíhaná, využila v súdnom konaní. Keď napriek tomu dôjde k rozhodnutiu súdu, že je vinná a to rozhodnutie je právoplatné, áno, existuje tu ešte aj takýto mimoriadny opravný prostriedok, dať podnet ministrovi spravodlivosti, aby zvážil podať dovolanie, aby o dovolaní ešte rozhodoval Najvyšší súd a pozrel sa na tie rozhodnutia predchádzajúcich súdov, či tam nie je nejaká zásadná chyba, ktorú má napraviť. Ale určite tým zákonodarca nemyslel, že minister spravodlivosti bude prepúšťať na slobodu osoby, ktoré sú právoplatne odsúdené za korupciu a sú vo výkone trestu odňatia slobody. A myslí si, že jednoducho ten, ten výsledok by mal byť iný, a preto takúto osobu prepustí. Toto určite zákonodarca absolútne nemal na mysli a keby ho napadlo, že by toto prichádzalo do úvahy a že by takto minister spravodlivosti uvažoval, určite by takýto priestor minister spravodlivosti nedostal. A ja to tu budem znovu opakovať, že ak aj minister spravodlivosti v minulosti niekedy využil takéto oprávnenie pri podávaní dovolania, že niekoho prepustil na slobodu, tak to boli zásadne veci, v ktorých bolo úplne jednoznačné, že takýto návrh uspeje na súde a aj uspel nakoniec na Najvyššom súde, pretože sa zle napočítali tresty, ktoré sa takzvane započítavali pri, pri určovaní daného trestu alebo sa jednalo o situáciu, že daný trest ani nemohol byť určený v zmysle zákona. Takže boli to úplne jednoznačné veci, do ktorých minister spravodlivosti zasiahol, aby nedošlo k ďalšiemu hrubému porušovaniu práv na strane dotknutej osoby. Ja som podávala niekoľko takýchto návrhov a bolo ich naozaj zopár, možno boli dva a vo všetkých Najvyšší súd vyhovel a bolo to presne takáto situácia. Ja som nespochybňovala vinu a potom na základe takýchto mojich pochybností som nikdy neprepúšťala nikoho na slobodu, žiadny iný minister to nikdy neurobil. Ale keďže sa takto rozhodol minister spravodlivosti Susko, že takýto obrovský priestor tu má, tak je namieste mu takýto priestor zobrať, aj jemu, aj akýmkoľvek ďalším ministrom, lebo to je zásadné spochybnenie nezávislosti justície a zmysluplnosti justície, že jednoducho súdy rozhodnú o niekoho vine a minister spravodlivosti sa rozhodne, že je to úplne inak, osoba je vo výkone trestu a on ju jednoducho ešte aj prepustí z takéhoto výkonu trestu. Toto je na tom celom absurdné. Je v poriadku dať aj ministrovi spravodlivosti, veď takýto istý, takéto isté oprávnenie má aj v zásade generálny prokurátor, povedať, že chcem, aby sa na to ešte raz pozrel Najvyšší súd, ale nie je na mieste prepúšťať danú osobu na slobodu. Ak tu niekto spochybňuje vinu, že sa mu jednoducho nepáči, že tu bol niekto označený za vinného a bol dvakrát odsúdený, to znamená prvostupňovým súdom, druhostupňovým súdom a ja využijem tento priestor aj na to, že treba to trošku uviesť do kontextu. To, čo urobila táto vláda, a to budem rovnako stále opakovať, postavila celý trestný proces a celú trestnú politiku naruby. My už tu nemáme trestný proces na to, aby sme tu stíhali páchateľov a vedeli ich postaviť pred súd, my tu máme trestný proces na to, aby sme umožnili páchateľom trestnej činnosti uniknúť pred spravodlivosťou. A tu sa nebavíme len o tom, že tu niekto unikol pred spravodlivosťou, pretože boli zastavené trestné stíhania, lebo sa, lebo sa zúžil priestor pre vyšetrovateľov, aby vôbec mohli vzniesť obvinenie, že sa skrátil jednoducho úplne bezprecedentne tento priestor. A musím v tejto súvislosti spomenúť, že Slovensko ide absolútne opačným trendom. Vôbec nie je pravdou, že by išlo, že by išlo trendom ostatných krajín v rámci Európy. To vôbec nie je pravda. Vôbec to nie je po vzoru ani Českej republiky, ani Nemecka, jednoducho priestor, ktorý má vyšetrovateľ osobitne na vyšetrovanie trestných činov korupcie, je jednoducho niekoľkokrát dlhší. A vlastne mal by byť ešte dlhší na základe aj medzinárodných odporúčaní organizácií, ktorých sme súčasťou, napríklad GRECO, jednoducho korupcia sa vyšetruje ťažko. A ťažko možno vyšetriť korupciu, ak sú pri vláde tí, ktorí korumpujú, tak za ich vlády sa ťažko proste môže takáto trestná činnosť odstíhať a osobitne aj preto je dôležité, aby bol primerane dlhý čas na to, aby trestná činnosť korupcie mohla byť vyšetrená, mohla byť odstíhaná a mohla byť aj odsúdená. V trestnom procese, tak ako ho máme dnes nastavený, nestalo sa len to, že by sme skrátili priestor pre vyšetrovateľa, aby vedel vzniesť obvinenie a vyšetriť trestný čin. Tu sa udialo aj to, že tu sa vniesli viaceré nové prvky do celého trestného procesu, že jednoducho osoba, ktorá je stíhaná, má obrovské množstvo nástrojov, aby robila obštrukcie počas samotného trestného konania, a preto ja hovorím, trestná politika je tu postavená naruby. My jednoducho nevieme páchateľa včas postaviť pred súd. Niekoľkokrát je daná osoba vypočúvaná, ešte pred tým, ako vôbec je vlastne vznesená obžaloba a vec sa dostane na súd, a toto musíme zásadne zmeniť. To, čo urobila táto vláda, je, že vyšetrovateľom, prokurátorom absolútne sťažila akékoľvek odhaľovanie trestnej činnosti a teraz akékoľvek, ale korupcie obzvlášť. Preto bude úplne kľúčové pre novú vládu, ktorá nastúpi a bude chcieť, aby sme tu mali bezpečnú krajinu a vedeli sme stíhať nekalú trestnú činnosť, osobitne korupciu u osôb, ktoré majú v rukách moc, aby jednoducho trestná politika tomu skutočne slúžila. Budeme musieť úplne inak postaviť trestný proces. Budeme musieť zásadne skrátiť tú dobu, ktorú vyšetrovateľ je schopný, počas ktorej vyšetrovateľ je vlastne schopný postaviť toho páchateľa obžalobe, pretože dnes, a teraz nehovorím o tom, že tá doba vlastne v tých mesiacoch alebo v rokoch má byť kratšia. My musíme skrátiť jednoducho tie inštitúty, ktorými musí ten vyšetrovateľ prejsť, aby splnil všetky podmienky, ktoré hovorí zákon a mohol posunúť tú vec ďalej prokurátorovi. Pretože dnes, tak ako máme nastavený celý trestný proces, je toto veľmi ťažké. My dnes v podstate nevieme vytvoriť vyšetrovateľovi priestor na to, aby včas vedel vzniesť obvinenie a posunúť vec prokurátorovi. Tak sme to sťažili, že keď má jednoducho stíhaná osoba veľmi dobrého advokáta, obhajcu, tak by som povedala, že v niektorých situáciách je to takmer nemožné. Proste je tu obrovský priestor na to, aby sme niekoľkokrát opakovali konania po vznesení obvinenia, že vlastne úplne znemožňujeme podanie samotnej obžaloby. To, že sme zrušili špeciálnu prokuratúru, ktorá vedela jednoducho účinne zasiahnuť a podávať obžaloby, tak to je iba ďalší dôkaz toho, že táto vláda nechce, aby bola stíhaná korupcia. To, že sme rozložili absolútne NAKU je toho, samozrejme, ďalším dôkazom, že nemáme ani útvar na polícii, ktorý by naozaj bol dostatočne skúsený a spôsobilý veci odstíhať, vznášať obvinenia a posúvať ich ďalej prokuratúre. Jednoducho dnes trestná politika neslúži ľuďom, dnes trestná politika slúži iba súčasnej vláde a ja to budem rovnako opakovať. Jednoducho táto vláda to, čo urobila ,je, že vyslala ľuďom odkaz, že tu sa kradnúť oplatí, osobitne so SMER-om sa kradnúť oplatí a osobitne so smerom sa oplatí korumpovať. Takto to jednoducho je a tento odkaz je veľmi nebezpečný, lebo je to odkaz nielen na Slovensko, je to odkaz aj ľuďom do zahraničia, že tu sa neoplatí investovať. Prečo tu si nikto nemôže byť istý, že nepríde o investície, že keď tu zainvestuje, tak jednoducho tu nebudú páchané podvody, že tie podvody, nemá žiadnu istotu, že budú riadne odstíhané a keď tu bude páchaná korupcia pri jeho investíciách, že by takáto korupcia bola odstíhaná. Toto spôsobila súčasná vláda a ak chceme, aby sme sa tu nielenže cítili bezpečne, ale aby tu bolo zdravé prostredie, ktoré odstrašuje akýchkoľvek páchateľov trestnej činnosti, ktorí majú korupčné úmysly, ktorí chcú páchať páchať organizovaný zločin, tak musíme zásadne zmeniť nastavenie trestnej politiky. A táto drobná novela, ktorú ja tu prednášam, je z toho iba jeden drobný úlomok. Ďakujem pekne.